
РЕПУБЛИКА БЪЛГАРИЯ
Заместник-министър на земеделието и храните

………………………………………
……………………………………… г.
ОДОБРИЛ,
МИНИСТЪР:
Д-Р ГЕОРГИ ТАХОВ
ДО
МИНИСТЪРА НА ЗЕМЕДЕЛИЕТО И ХРАНИТЕ
Д-Р ГЕОРГИ ТАХОВ


ДОКЛАД
ОТ ИНЖ. СТОЯН ТОШЕВ – ЗАМЕСТНИК-МИНИСТЪР НА ЗЕМЕДЕЛИЕТО И ХРАНИТЕ


Относно: Проект на Наредба за изменение и допълнение на Наредба № 1 от 2012 г. за контрола и опазването на горските територии 


УВАЖАЕМИ ГОСПОДИН МИНИСТЪР,
На основание чл. 148, ал. 11 от Закона за горите, внасям за одобряване проект на съвместна Наредба на министъра на земеделието и храните и министъра на вътрешните работи за изменение и допълнение на Наредба № 1 от 2012 г. за контрола и опазването на горските територии (обн., ДВ, бр. 11 от 2012 г). Проектът на наредба е изработен във връзка с предложени изменения и допълнения в Наредба № 8 от 2011 г. за сечите в горите (обн., ДВ, бр. 64 от 2011 г) от работна група, определена със Заповед № ЗАП-266 от 14.03.2024 г. на изпълнителния директор на Изпълнителната агенция по горите.

Причини, които налагат приемането на акта
Създаване на предпоставки за по-широко използване на пластини при маркиране на дървета в горските територии, с цел подобряване на контрола в горските територии. Констатирани нарушения при издаването на превозни билети.


Цели
Подобряване на контрола при маркиране в горските територии и превоза на дървесина, което ще доведе до ограничаване на нарушенията при извършването на тази дейност и съответно ще способства за подобряване състоянието на горите.
Ограничаване на възможностите за нарушения при издаването на превозни билети.
Намаляване на административната тежест за гражданите и бизнеса.
Регламентиране на ред за отчетност и проследяемост на използваните пластини.

Очаквани резултати от прилагането на акта
Подобряване на контрола при маркиране на дървета в горските територии и намаляване на нарушенията при извършването на тази дейност, както и при издаването на превозни билети. Възможност за ползване на контролна/производствена горска марка след отпадане на обстоятелствата, които са довели до изваждането й от употреба.
По-важните изменения и допълнения в Наредба № 1 от 2012 г. за контрола и опазването на горските територии, които се предлагат са следните:
1. В чл. 15, ал. 1 се предлага създаването на т. 6 – 8, които имат за цел да ограничават възможностите за злоупотреби с издаването на последващи билети, чрез които да се узаконява дървесина с неизвестен произход. Това би довело и до по-добра осведоменост на заинтересованите лица. Същата цел има и предложената нова ал. 8 към чл. 15. 
2. В чл. 51 се предлага изменение, съгласно което текстовете на ал. 1 и 2 по отношение на вида и начина, по който следва да изглежда контролната горска марка се обединяват в ал.1, а ал. 2 се отменя. Създава се отделен образец за контролна горска марка върху пластмасова пластина. 
3. С предложените изменения и допълнения в чл. 61 се въвежда възможността извадените от употреба контролни горски и производствени марки да бъдат въвеждани отново в употреба при отпадане на обстоятелствата, довели до тяхното изваждане. Направеното предложение има за цел да спести разноските за изработването на нова марка на физическите лица, които са били отписани от публичния регистър по чл. 235 от ЗГ и впоследствие отново са вписани, съответно на търговците, чиято производствена марка е извадена от употреба на някое от основанията по чл. 61 , ал. 3, т. 1-3 от наредбата. Ще се намали административната тежест за бизнеса чрез премахване на изискването за подаване на ново заявление по реда на наредбата за регистриране на контролна горска марка/производствена марка и необходимостта от изработване на нова, когато отпаднат обстоятелствата, наложили изваждането от употреба на същата. С предложената нова ал. 7, съгласно която при изваждане от употреба, контролната горска марка/производствената марка се предават в съответната регионална дирекция по горите за съхранение, се гарантира, че няма да се злоупотребява с тях в този период. 
4. В чл. 69 е предложено създаването на ал. 6, съгласно която в случаите по ал. 3 съответния работодател или орган по назначаване води списък на произведените и предоставени контролни горска марки във вид на пластини. Предложеният текст има за цел да регламентира възможността да се проследи последователността на използваните и предоставени пластини, които се използват от маркиращите лесовъди.
Предложенията по т. 1 и 3 са включени в проекта във връзка с направените при обществените консултации предложения от заинтересованите страни.

Финансови и други средства, необходими за прилагането на новата уредба
За приемането на проекта на акт не са необходими допълнителни разходи/трансфери/други плащания по бюджета на Министерството на земеделието и храните.
Предложеният проект не води до въздействие върху държавния бюджет. 

Анализ за съответствие с правото на Европейския съюз
Проектът не съдържа разпоредби, транспониращи актове на Европейския съюз, поради което не е приложена таблица на съответствието с правото на Европейския съюз.

Информация за проведените обществени консултации
На основание чл. 26, ал. 3 и 4 от Закона за нормативните актове проектите на наредба и доклад (мотиви) бяха публикувани на интернет страниците на Министерството на земеделието и храните и Министерството на вътрешните работи, както и на Портала за обществени консултации на 12.11.2024 г. до 12.12.2024 г. (30 дни).
Във връзка с постъпилите предложения и становища, които са приети от работната група, проектите на наредба и доклад (мотиви) са публикувани повторно за обществена консултация на интернет страниците на Министерството на земеделието и храните и Министерството на вътрешните работи, както и на Портала за обществени консултации за срок от 14 дни.
Съгласно чл. 26, ал. 5 от Закона за нормативните актове справките за отразяване на постъпилите предложения и становища от обществените консултации, заедно с обосновки за неприетите предложения са публикувани на интернет страниците на Министерството на земеделието и храните и Министерството на вътрешните работи, както и на Портала за обществени консултации.

Проектът на Наредба за изменение и допълнение на Наредба № 1 от 2012 г. за контрола и опазването на горските територии е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието и храните. Направените целесъобразни бележки и предложения са отразени.

УВАЖАЕМИ ГОСПОДИН МИНИСТЪР,
Във връзка с гореизложеното и на основание чл. 148, ал. 11 от Закона за горите предлагам да издадете съвместно с министъра на вътрешните работи приложената Наредба за изменение и допълнение на Наредба № 1 от 2012 г. за контрола и опазването на горските територии.

	Приложение:
	1. Наредба за изменение и допълнение на Наредба № 1 от 2012 г. за контрола и опазването на горските територии;
2. Справка за отразяване на становищата, постъпили при съгласуването на проекта;
3. Постъпилите становища;
4. Справка за отразяване на постъпилите предложения и становища от обществената консултация, заедно с обосновка за неприетите предложения (12.11.2024 г. –  12.12.2024 г.);
5. Постъпилите предложения и становища.







ИНЖ. СТОЯН ТОШЕВ
Заместник-министър

